《示长儿存心》
元代·方回

我家歙山下，不满五顷田。
捐弃已过半，岂不为子钱。
兵甲跨江海，喧豗逾十年。
零落殆万卷，荒凉余数椽。
借使尽售之，事亦关诸天。
平生鄙货殖，黄金散如烟。
孰知两鬓雪，枯肠几不饘。
无忧恐难老，故遣百虑煎。
乐者未必寿，死返在我先。
属有客语我，法当营冢阡。
儿曹勿过计，葬穴自有缘。
只鸡可以祭，故絮亦足缠。
但戒傚俚俗，佛事徒喧阗。
文公有家礼，夙已书诸篇。
父贫至累子，能不心恻然。
揣量内无愧，视世差独贤。
囊中也无物，积稿诗三千。
讵敢望放翁，至有万首传。
严陵所寓屋，稍已割东偏。
邻翁觅菜地，更当乞西壖。
今我欲裹粮，一汎涛江船。
永谢麟阁梦，宁垂灶鼎涎。
故人傥相济，匪伊归棹旋。
紫阳政自佳，携汝追群仙。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。